Obelis (upė)

Obelis (dar vadinama Obele) – upė Vidurio Lietuvoje, Ukmergės ir Kėdainių rajonuose; Nevėžio kairysis intakas. Prasideda netoli Siesikų. Teka į pietvakarius ir vakarus Kėdainių rajonu. Įteka į Nevėžį 55,6 km nuo jo žiočių, tarp Kėdainių ir Paobelio.

Intakai:
 kairieji – Gerupė, Nekula, Arvystas, Vanga, Lankesa, Aukupė, Gegužinė, Piltyna;
 dešinieji – Rudekšna, Indija, Petraičių upelis, Šumera, Suleva, Malčius II, Malčius.

Upės slėnis 200–220 m pločio, šlaitai 8–14 m aukščio. Krantai 0,2–1,6 m aukščio, atodangose 6–14 m. Vyraujantis vagos plotis 5–12 m. Srovės greitis 0,2–0,3 m/s. Pavasario potvyniai 2–3 m aukščio. Upės debitas ties Taučiūnais (9 km nuo žiočių): vidutinis 2,7 m³/s, didžiausias 227 m³/s, mažiausias vasarą 0,02 m³/s, žiemą 0,001 m³/s. Vaga nuo ištakos iki Žeimelių reguliuota.

Obelies slėnyje įrengti 3 nemaži tvenkiniai (visi Kėdainių rajone): 20 km nuo žiočių Kaplių tvenkinys (34 ha), 10 km nuo žiočių Bublių tvenkinys (152 ha), 6 km nuo žiočių Juodkiškių tvenkinys (83 ha).

Žymesni tiltai, pasroviui: Juodkiškių tvenkinio tiltas, Juodkiškių geležinkelio tiltas, Juodkiškio gatvės tiltas, Kėdainių Obelies tiltas.

Prie Obelies yra Paobelys, Šėta, Aukštieji Kapliai, Aristava, Kėdainiai.

Upėvardis siejamas su augalo obelies pavadinimu (plg. prūsų ežeras Wobel ir woble „obelis“).

 Šaltiniai 

Kategorija:Ukmergės rajono upės
Kategorija:Kėdainių rajono upės